2000 йылдың 16 декабрендә Николай тәүге тапҡыр Өфөнөң “Төҙөүселәр” стадионы боҙонда Рәсәй команда чемпионатының беренсе этабында ШААЗ өсөн сығыш яһай, ә бер йылдан, 15 декабрҙә, шул уҡ стадионда Өфөнөң Ғ.Ҡадиров исемендәге спорт клубының «Башҡортостан» командаһы составында дебют яһай һәм юғары лиганың беренсе этабында Сергей Казаков, Илья Дроздов менән бергә еңеүгә өлгәшә. 2001/2002 йылдар миҙгелендә был трио Рәсәй чемпиондары алтын миҙалын яулап, Өфө клубының еңеүҙәр серияһын башлай. Шул ваҡыттан алып Николай Красниковтың тормошо һәм спорт биографияһы Өфө һәм Башҡортостан менән айырылғыһыҙ бәйләнгән. Шул уҡ 2002 йылда 17 йәшендә ул Европа чемпионатында көмөш миҙал яулай. Әйткәндәй, боҙҙа мотоуҙышта булған бөтә титулдарҙан Красниковтың бай спорт коллекцияһында Европа чемпионы титулы ғына юҡ.